นายกรัฐมนตรี ยืนยันรัฐบาลพิจารณาโครงการต่างๆ เพื่อประโยชน์ของประชาชน ประคับประคองประเทศให้ผ่านวิกฤติต่างๆ
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวว่า การประชุมคณะรัฐมนตรีในทุกสัปดาห์ จะมีการนำเสนอวาระใหม่ๆ มาให้พิจารณา ทั้งวาระเพื่อทราบ เพื่อทักท้วง เพื่อพิจารณาและวาระจร ทั้งนี้เพื่อรับฟังปัญหาและนำปัญหามาสู่การแก้ไข โดยก่อนเสนอวาระเข้าสู่การพิจารณาของคณะรัฐมนตรี ต้องรับฟังปัญหามาจากหลายช่องทางและกระทรวงที่เกี่ยวข้องต้องรับเรื่องไปดำเนินการต่อ เช่น จัดทำโครงการขึ้นมาเพื่อที่จะขออนุมัติจากคณะรัฐมนตรี โดยที่ประชุม ครม.จะพิจารณารายละเอียดร่วมกัน ซึ่งสิ่งใดที่ยังไม่เรียบร้อย มีปัญหา ข้อสงสัย หรือข้อสังเกต ให้ชี้แจงข้อเท็จจริงทั้งหมดก่อนนำเข้าคณะรัฐมนตรี ซึ่งนี่คือการทำงานของรัฐบาล และวันนี้มีหลายเรื่องที่เป็นประโยชน์และเป็นการแก้ปัญหา รวมถึงหลายเรื่องเป็นมาตรการรองรับสถานการณ์เศรษฐกิจโลกและความขัดแย้งต่างๆ โดยรัฐบาลพยายามประคับประคองประเทศให้เดินหน้าต่อไปได้ โดยเฉพาะอย่างยิ่งการใช้ประโยชน์จากดิจิทัลออนไลน์